Բարեկամություն (մետրոյի կայարան)

«Բարեկամություն», Երևանի մետրոպոլիտենի կայարան, որը բացվել է 1981 թ. մարտի 7-ին։ 

Կայարանը գտնվում է Երևանի կենտրոնական հատվածում՝ Արաբկիր վարչական շրջանում, Բարեկամության հրապարակում, և դուրս է գալիս Կիևյան, Կալենցի փողոցների, Բաղրամյանի և Կոմիտասի պողոտաների վրա։ Ապագայում կայարանը կդառնա տեղափոխային առաջին և երկրորդ (նախագծվող) գծերի միջև։

Կայարանի ճարտարապետն է Հայաստանի վաստակավոր ճարտարապետ Ֆենիքս Դարբինյանը, իսկ «Ժողովուրդների բարեկամություն» խորաքանդակի հեղինակը՝ քանդակագործ, ՀԽՍՀ ժողովրդական նկարիչ Ղուկաս Չուբարյանը։ Կայարանի գլխավոր կոնստրուկտորն է Գերասիմ ԳևորգյանըՌուդիկ Գևորգյան, «Ձիաքարշից մինչև մետրոպոլիտեն», Երևան, «Արենի» ՍՊԸ, 2003 թ., 394 էջ, պատկերներով ներդիր 320-321-րդ էջերի միջև։

 Կայարանի նկարագրություն 
Նախասրահը հատակը սալապատված է Փամբակի և Լենինաբադի (Տաջիկստան) բաց գույնի գրանիտով։ Պատերը պատված են Արմավիրի կարմիր տուֆով, իսկ առաստաղը պատրաստված է սակմիդրան ձայնամեկուսիչ նյութից պատրաստված 30×30 սմ չափսի սալիկներով։

Ստորգետնյա սյունազարդ կայարանի դահլիճի լայնությունը 14-19 մետր է, իսկ երկարությունը` 100 մետր։ Թաղային ծածկերով երեք մասի բաժանված կայարանի կենտրոնական հատվածում գտնվում է Ղուկաս Չուբարյանի խորաքանդակը։ Հատակը գրանիտե է, նրա երկու կողմերում 115 մետր երկարությամբ և 20 սմ լայնությամբ հղկված բազալտե սև շերտ է, որը գնացք նստելիս և իջնելիս ուղևորներին պաշտպանում է սայթաքելուց։ Սրահի պատերը երեսպատված են Աղվերանի բաց գույնի մարմարով։

 Պատկերասրահ 

 Տես նաև 
 Երևանի մետրոպոլիտեն

 Ծանոթագրություններ 

 Արտաքին հղումներ 
 Կայարանի մասին yermetro.am կայքում